**PITANJE ZAJEDNIŠTVA: KONVERGENCIJA INFORMACIJSKE METAZAJEDNICE ILI SINGULARNOST U PROSTORU KIBERINFRASTRUKTURE**

**Dijana Machala**

Nacionalna i sveučilišna knjižnica u Zagrebu

dmachala@nsk.hr

Rad se bavi problemskim pitanjima procesa konvergencije arhivista, knjižničara i muzealaca u održavanju informacijske metazajednice, tj. AKM zajednice, nastavno na segment razvoja kiberinfrastrukture i razvoja informacijskog područja (iField). Razlozi međusobno čvršće suradnje baštinskih ustanova nalaze se prvotno u segmentu razvoja digitalnih baštinskih zbirki, a formalizirani su često i u obrazovnim programima za digitalno knjižničarstvo. Razlozi čvršće suradnje područno bliskih profesija, kao što su to knjižničarstvo, muzeologija i arhivistika obrazlažu se najčešće ekstrinzičnim motivima, kao što je potreba za provedbom holističkog pristupa uspostavi digitalnih baštinskih zbirki u cilju cjelovitog i sveobuhvatnog opisa i prezentacije tematske digitalne zbirke. No, Myburgh i Tammaro (2013) naglašuju kako je suradnja između baštinskih ustanova, premda ima višestruke prednosti posebice za krajnje korisnike, otvarala odviše temeljnih pitanja za čije je odgovore nedostajalo čvršćih intrinzičnih motiva. Također, zamjetno je kako se u kontekstu razvoja kiberinfrastrukture te razvoja informacijskog područja (iField) zamjećuje razvoj novih profesionalnih profila (Machala, 2015) kao što su to digitalni knjižničari, digitalni kustosi, kustosi podataka i sl. U radu propitujemo karakteristike pojavnosti novih profesionalnih profila knjižničara, muzealaca i arhivista te istražujemo pojavnost značajki konvergencije ili moguće izraženije profesionalne singularnosti.

Literatura:

Machala, D. (2015). Knjižničarske kompetencije: pogled na razvoj profesije. Zagreb: Hrvatska sveučilišna naklada; Nacionalan i sveučilišna knjižnica u Zagrebu.

Myburgh, S.; Tammaro, A.M. (2013). *Exploring education for digital librarians: meaning, modes and models.* Oxford: Chandos Publishing.